
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№  РС-182-22-074

Днес, 31.08.2022 г. в град София, Комисията за противодействие на корупцията и за отнемане на незаконно придобитото имущество, в състав:

За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-085 от 09.03.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-182/14.02.2022 г., обединен със сигнал с рег. № ЦУ01/С-229/24.02.2022 г. на КПКОНПИ към номера на първия регистриран сигнал.
Сигналът е насочен срещу Васил Узунов – кмет на Община Б. и Мария Добревска и Иван Бъчваров – заместник-кметове на Община Б..
В сигнала се излагат твърдения за свързаност между кмета и заместник-кметовете на Община Б. и служители работещи в администрацията на Община Б.. 
С оглед твърденията в сигнала, Комисията е изискала и с писма вх. № ЦУ01-1458#4/29.03.2022 г. и № ЦУ01-1458#5/01.04.2022 г. на КПКОНПИ, съответно от председателя на Постоянната комисия по противодействие на корупцията и отнемане на незаконно придобитото имущество (ПКПКОНПИ) към Общински съвет (ОбС) Б. и от кмета на Община Б., е получила заверени копия от следните доказателства: Решение № 90-МИ от 28.10.2019 г. на Общинска избирателна комисия Б.; Клетвена декларация от 06.11.2019 г. от Васил Узунов; Трудов договор № 3/04.07.2017 г., сключен между Община Б. и Р.Н.М., както и допълнително споразумение № 101/24.03.2020 г. към същия; Длъжностна характеристика за длъжността „пазач – невъоръжена охрана“; Трудов договор № 15/23.11.2012 г., сключен между Община Б. и Г.П.П.; Длъжностна характеристика за длъжността „счетоводител“; Трудов договор № 1/03.02.2014 г., сключен между Община Б. и И.С.В.; Длъжностна характеристика за длъжността „младши експерт“; Трудов договор от 1993 г., сключен между Община Б. и М. М. Б.; Допълнително споразумение № 10/22.02.2012 г. към Трудов договор № 00012/20.01.1992 г.; Длъжностна характеристика за длъжността „старши счетоводител“; Заповед № 126/01.04.2004 г. на кмета на Община Б. за назначаване на М. И. Б.; Длъжностна характеристика за длъжността „старши експерт“; Заповед № 462/08.06.2016 г. на кмета на Община Б. за назначаване на Г.П.М.; Длъжностна характеристика за длъжността „младши експерт“; Трудов договор № 15/09.12.2011 г., сключен между Община Б. и Г.П.М.; Длъжностна характеристика за длъжността „мл. експерт МДТ и касиер“; Трудов договор № 11/28.11.2011 г., сключен между Община Б. и Иван Бъчваров, както и допълнително споразумение № 66/24.02.2020 г. към същия; Длъжностна характеристика за длъжността „заместник-кмет на община (1)“; Трудов договор № 10/18.11.2015 г., сключен между Община Б. и Мария Добревска, както и допълнително споразумение № 65/24.02.2020 г. към същия; Длъжностна характеристика за длъжността „заместник-кмет на община (2)“; Допълнително споразумение № 48/02.07.2012 г. към Трудов договор № 21/24.03.2012 г., сключен между Община Б. и А. Г. М. и Длъжностна характеристика за длъжността „счетоводител (и касиер МДТ)“.
Служебно е направена справка в НБД „Население“, в Търговския регистър и регистър на юридическите лица с нестопанска цел (ТРРЮЛНЦ) и на електронната страница на Община Б..

След като обсъди събраните в хода на административното производство доказателства, Комисията установи следното от фактическа страна:

Васил Узунов е избран за кмет на Община Б. за мандат 2019-2023 г., видно от Решение № 90-МИ от 28.10.2019 г. на Общинска избирателна комисия Б. и Клетвена декларация от 06.11.2019 година. От интернет страницата на Община Б. е видно, че Узунов е избран за кмет през 2011 г., като от тогава до настоящия момент заема тази длъжност.
Иван Бъчваров е назначен за заместник-кмет на Община Б. от Васил Узунов с Трудов договор № 11/28.11.2011 година. Към същия е подписано Допълнително споразумение № 66/24.02.2020 година.
Мария Добревска е назначена за заместник-кмет на Община Б. от Васил Узунов с Трудов договор № 10/18.11.2015 година. Към същия е подписано Допълнително споразумение № 65/24.02.2020 година.
От справка в НБД „Население“ не се установи родство между Васил Узунов от една страна и Мария Добревска и Иван Бъчваров от друга.
От извършена справка в ТРРЮЛНЦ по партидите на кмета и двамата заместник- кметове се установи, че Узунов и Бъчваров не упражняват търговска дейност и не са вписани в управителните органи на търговски дружества или юридически лица с нестопанска цел. По отношение на Добревска се установи, че е председател на Управителния съвет (УС) на Сдружение „***“, ЕИК: ***. Член на УС на сдружението е и съпругата на Иван Бъчваров – И. И. Б..
От извършена справка за родство и семейно положение в НБД „Население“ за Васил Узунов се установи, че М.М.Б. е сестра на майката на съпругата на Узунов – С.С.У., т.е. нейна леля.
Установи се, че М.Б. е назначена на длъжност „счетоводител“ в Община Б. с Трудов договор от 1993 г. от тогавашния кмет на общината Г.М. Видно от представените доказателства, Узунов, в качеството си на кмет, е подписал Допълнително споразумение № 10/22.02.2012 г. с Б. за длъжността „старши счетоводител“.
От извършена справка за родство и семейно положение в НБД „Население“ за Мария Добревска се установи, че Г.П.М. е съпруга на брата на Добревска – С.Й.Д., т.е. нейна етърва.
М. е назначена на длъжността „младши експерт и касиер“ в Община Б. от Васил Узунов с Трудов договор № 15/09.12.2011 година. Със Заповед № 462/08.06.2016 г. същата е назначена от Узунов като държавен служител на длъжността „младши експерт/Местни данъци и такси“.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Васил Узунов, Иван Бъчваров и Мария Добревска, в качеството им съответно на кмет и заместник-кметове на Община Б., са лица, заемащи висша публична длъжност по чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на тях е КПКОНПИ.  
Според чл. 38, ал. 1 от Закона за местното самоуправление и местната администрация (ЗМСМА) орган на изпълнителната власт в общината е кметът. Кметът на общината назначава заместник-кметове в съответствие с одобрената численост и структура на общинската администрация и определя техните функции, като същите го заместват при отсъствието му от общината. Кметът назначава и освобождава служителите в общинската администрация.
От справка в НБД „Население“ не се установи родство между Узунов, Добревска и Бъчваров, съответно не се установява и свързаност помежду им по смисъла на §1 , т. 15, б. „а“ от ДР на ЗПКОНПИ.
От справка в НБД „Население“ се установи, че М.Б. е леля на съпругата на Васил Узунов, следователно е негова роднина от трета степен по сватовство. С оглед на това Б. не е свързано с Узунов лице по смисъла на § 1, т. 15, б. „а“ от ДР на ЗПКОНПИ, тъй като в разпоредбата кръгът на свързаните лица е ограничен до втора степен по сватовство.
ГМ. е съпруга на брата на Мария Добревска, което обосновава свързаност между двете по смисъла на § 1, т. 15, б. „а“ от ДР на ЗПКОНПИ – между тях съществува родство от втора степен по сватовство.
От събраните по преписката доказателства се установи, че Васил Узунов, в качеството си на кмет на Община Б., е упражнил правомощия по служба като е подписал допълнителни споразумения № 65/24.02.2020 г. и № 66/24.02.2020 г. съответно с Мария Добревска и Иван Бъчваров за длъжността заместник-кмет на Община Б., но при липсата на частен интерес, обусловено от липсата на родство помежду им.
От изложеното следва, че в случая са налице само две от предпоставките за „конфликт на интереси“ по отношение на Васил Узунов, в качеството му на кмет Община Б. – лице, заемащо висша публична длъжност и упражнени от лицето правомощия по служба. Не е налице обаче последната предпоставка – наличието на частен интерес от упражнените правомощия. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно води и до липсата на конфликт на интереси.
Не се установи Узунов да е упражнил други правомощия по служба, а Бъчваров и Добревска да са упражнили правомощия по служба в свой или на свързани с тях лица частен интерес в релевантния за производството период по чл. 73 от ЗПКОНПИ – от м. март 2019 г. до м. април 2022 година.
От изложеното следва, че в случая е налице само една от предпоставките за „конфликт на интереси“ по отношение на Васил Узунов, Иван Бъчваров и Мария Добревска, в качеството им съответно на кмет и заместник-кметове на Община Б. – лица, заемащи висша публична длъжност. Не са налице обаче другите две предпоставки – упражнени от същите правомощия по служба и наличието на частен интерес от упражнените правомощия. Липсата на упражнени правомощия по служба и на частен интерес на лицата, заемащи висша публична длъжност или на свързано с тях лице при упражняването на правомощията или задълженията им по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно води и до липсата на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
 
Р Е Ш И:

НЕ УСТАНОВЯВА конфликт на интереси по отношение на Васил Узунов, ЕГН: ***, кмет на Община Б., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с подписани от него за Община Б. допълнителни споразумения № 65/24.02.2020 г. и № 66/24.02.2020 г., поради липса на частен интерес.

НЕ УСТАНОВЯВА конфликт на интереси по отношение на Васил Узунов, ЕГН: ***, кмет на Община Б., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба в свой или в частен интерес на свързани с него лица по смисъла на § 1, т. 15, б. „а“ от ДР на ЗПКОНПИ в периода от м. март 2019 г. до м. април 2022 година.

НЕ УСТАНОВЯВА конфликт на интереси по отношение на Иван Бъчваров, ЕГН: 8110263785 и Мария Добревска, ЕГН: ***, заместник-кметове на Община Б., и в това им качество лица, заемащи висша публична длъжност по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба в техен или на свързани с тях лица частен интерес.

Препис от решението да се изпрати на Окръжна прокуратура Перник, с оглед преценка за реализиране на правомощията по чл. 76, ал. 2 от ЗПКОНПИ.
	На основание чл. 75, т. 1 от ЗКОНПИ, решението да се съобщи на заинтересованите лица – Васил Узунов, Иван Бъчваров и Мария Добревска.


КОМИСИЯ:

ЗА ПРЕДСЕДАТЕЛ:…………(П)….…………./ АНТОН СЛАВЧЕВ /

ЧЛЕН:………………(П)………………..../АНТОАНЕТА ЦОНКОВА/

ЧЛЕН:…………………(П)..………....…………../ПЛАМЕН ЙОЦОВ/

ЧЛЕН:……………………(П)………................./СИЛВИЯ КЪДРЕВА/

